Lone Møller (S), 2005-06-10:
Regeringens finansieringsmodel på sundhedsområdet har Socialdemokratiet været imod fra starten, og vi skal beklage, at det ikke har været muligt at ændre på modellen under de forhandlinger, der har været om lovforslaget.
Socialdemokratiet har noteret sig, at regeringen og Dansk Folkeparti på eget initiativ har valgt at tage finansieringsdelen ud af forslaget og indsætte den i lovforslaget om regionernes finansiering, som Socialdemokraterne stemmer imod.
Vi er grundlæggende uenige i den måde, regeringen har valgt at indrette regionernes finansiering på, og vi vil ikke tage et medansvar for den valgte model.
Alle de problemer, som finansieringsmodellen formentlig vil medføre, og som samtlige uafhængige eksperter er enige om at spå vil opstå, må regeringen og Dansk Folkeparti stå til ansvar for alene.
Socialdemokraterne er stadig væk af den opfattelse, at de folkevalgte i regionerne bør sikres et ansvar for deres indtægter.
Efter den 1. januar 2007 bliver amterne nedlagt, og sygehusdriften vil overgå til fem sygehusregioner, som alene kommer til at stå for sy gehusdriften.
Kommunerne vil fremover få et medansvar for at betale for behandlinger til deres borgere hos de praktiserende læger, speciallæger og på hospitalerne.
Sygehusenes drift vil derefter overgå til at være finansieret af kommunernes indkøb og et rammetilskud fra staten.
Tankegangen er, at kommunerne på den måde tilskyndes til at gøre noget for, at færre mennesker får brug for sygehusbehandling f.eks. gennem bedre forebyggelse eller ved, at kommunerne opretter nye og billigere behandlingstilbud.
Nu skal jeg ikke her trætte med alle de kritiske indlæg, som har været i skrift og tale, men blot opsummere, at meget tyder på, at modellen ikke kommer til at fungere efter hensigten.
Bl.a. tyder undersøgelser på, at der er alt for få midler til forebyggelse, at kommunerne ikke vil kunne lave ordentlige tilbud, der kan erstatte behandlingerne på hospitalerne eller hos lægerne, at kvaliteten enten vil blive ringere, eller at det vil blive dyrere, og at der i bedste fald ikke sker nogen forandringer i forhold til i dag.
Ved førstebehandlingen gav vi udtryk for, at vi er helt enige i regeringens mål om et stærkt offentligt sundhedsvæsen, der tilbyder patienter fri, lige og gratis adgang til forebyggelse, undersøgelse, behandling og pleje på et højt niveau i det danske sundhedsvæsen.
Socialdemokraterne har noteret sig ministerens svar på spørgsmålene 33-36.
Heri bekræfter ministeren, at borgerne også fremover skal have adgang til vederlagsfri behandling på sygehuse samt hos alment praktiserende læger og speciallæger.
Ministeren fastslår, at forslaget til sundhedslov fuldstændigt viderefører de nugældende regler, for så vidt angår vederlagsfri behandling.
Det står derfor klart, at regeringen ikke uden en lovændring kan indføre brugerbetaling på nye områder.
Sundhedsloven er blevet betegnet som en slags sundhedsvæsenets grundlov, idet loven nu samler 15 eksisterende love under ét.
Det hilser vi velkommen.
Vi hilser det velkommen, at sundhedsområdet nu på den måde får sin egen lov.
Vi støtter også, at kommunerne får et centralt medansvar for forebyggelse.
Man kunne have ønsket sig, at man ved strukturændringerne også havde givet området et serviceløft, men det var der desværre ikke lagt op til.
Vi har lagt stor vægt på at sikre patienterne en ubetinget ret til genoptræning helt i overensstemmelse med deres genoptræningsplan.
Vi vil nøje følge området for forebyggelse og sundhedsfremme, som fremover skal indgå som en obligatorisk del af de sundhedsaftaler, som regionerne skal indgå med kommunerne.
Vi mener, at det er en styrkelse, at det er præciseret, at regioner og kommuner bliver forpligtet til at samordne og koordinere indsatsen for de såkaldte dobbeltdiagnosepatienter, nemlig patienter, som i dag ikke får et ordentligt tilbud.
De skal ikke fremover være kastebold mellem to myndigheder.
Det er med betænkningen slået fast, at sindslidende, psykisk udviklingshæmmede og andre af de svageste grupper i vores samfund også fremover vil have ret til tandlægebehandling i specialtandplejen, og også det område vil vi følge nøje.
Vi vil i det hele taget generelt følge udviklingen for at sikre, at lovens hensigt efterleves, som den fremstår efter forhandlingerne her i Folketinget.
Vi ønsker et sundhedsvæsen, hvor patienterne skal opleve det som et sammenhængende system, hvad enten behandlingerne foregår i hjemmet, på det kommunale sundhedscenter, hos egen læge eller på sygehuset.
Fremtiden vil vise, om denne lov sikrer det.
Vi håber på det.
Vi vil som sagt følge udviklingen.
Socialdemokraterne kan støtte forslaget med de af ministeren stillede ændringsforslag.